Document ID: 32012D0501

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Σεπτεμβρίου 2012 σχετικά με την τροποποίηση της απόφασης 2008/899/ΕΚ της Επιτροπής για την αποδοχή ανάληψης υποχρεώσεων που προτάθηκαν στο πλαίσιο της διαδικασίας αντιντάμπινγκ όσον αφορά τις εισαγωγές κιτρικού οξέος καταγωγής Λαϊκής Δημοκρατίας της Κίνας (2012/501/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως τα άρθρα 8 και 9, Έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: Α. ΙΣΧΥΟΝΤΑ ΜΕΤΡΑ (1) Το Συμβούλιο, με τον κανονισμό (ΕΚ) αριθ. 1193/2008 (2), επέβαλε οριστικούς δασμούς αντιντάμπινγκ επί των εισαγωγών στην Ένωση κιτρικού οξέος καταγωγής Λαϊκής Δημοκρατίας της Κίνας («το υπό εξέταση προϊόν»). (2) Η Επιτροπή, με την απόφαση 2008/899/ΕΚ (3) («η απόφαση»), αποδέχθηκε μία ανάληψη υποχρέωσης («η ανάληψη υποχρέωσης») ως προς τις τιμές που πρότεινε, μεταξύ άλλων, η εταιρεία Laiwu Taihe Biochemistry Co. Ltd. («Laiwu Taihe») από κοινού με το εμπορικό επιμελητήριο της Κίνας που εκπροσωπεί τους εισαγωγείς και εξαγωγείς μετάλλων, ορυκτών και χημικών προϊόντων («CCCMC»). (3) Η ανάληψη υποχρέωσης που έγινε αποδεκτή από την Laiwu Taihe, τη μόνη εταιρεία για την οποία αναγνωρίστηκε καθεστώς οικονομίας της αγοράς («ΚΟΑ»), καθόρισε την ελάχιστη τιμή εισαγωγής («ΕΤΕ») για το εν λόγω προϊόν με βάση την κανονική αξία που καθορίστηκε κατά την έρευνα. Επιπροσθέτως, η ανάληψη υποχρέωσης προέβλεπε την τιμαριθμική προσαρμογή της ΕΤΕ σύμφωνα με τις δημόσιες διεθνείς ανακοινώσεις τιμών των δημητριακών, της κυριότερης πρώτης ύλης που χρησιμοποιεί ο παραγωγός-εξαγωγέας. (4) Η εταιρεία ανέλαβε επίσης να υποβάλλει αναφορά και να τηρεί ένα συγκεκριμένο καθεστώς τιμής σε σχέση με όλες τις πωλήσεις εκτός της Ένωσης στους πελάτες εκείνους οι οποίοι διαθέτουν οργάνωση ή δομή που εκτείνεται πέρα από τα όρια της Ένωσης, σε περίπτωση που η Laiwu Taihe πραγματοποιεί πωλήσεις στους εν λόγω πελάτες στην Ένωση. (5) Επιπροσθέτως, η Laiwu Taihe συμφώνησε επίσης να υποβάλλει τακτικά στην Επιτροπή λεπτομερή στοιχεία σχετικά με τις εξαγωγές της στην Ένωση, ως έναν από τους τρόπους με τους οποίους η ανάληψη υποχρέωσης μπορεί να παρακολουθείται αποτελεσματικά από την Επιτροπή. (6) Κατά την αποδοχή της ανάληψης υποχρέωσης, η Επιτροπή έκρινε ότι ο κίνδυνος διασταυρούμενης αντιστάθμισης είναι περιορισμένος. Β. ΜΕΤΑΒΟΛΗ ΤΩΝ ΣΥΝΘΗΚΩΝ (7) Το φθινόπωρο του 2011 η Laiwu Taihe ενημέρωσε την Επιτροπή ότι είχε πρόθεση να ξεκινήσει την παραγωγή πρόσθετων ειδών του υπό εξέταση προϊόντος τα οποία δεν καλύπτονται από την ανάληψη υποχρέωσης και να τα πωλεί στην αγορά της Ένωσης με επιβολή δασμών αντιντάμπινγκ. (8) Η Επιτροπή ανέλυσε τις επιπτώσεις αυτού του νέου τρόπου διεξαγωγής εμπορικών συναλλαγών και έκρινε ότι συντρέχει υψηλός κίνδυνος διασταυρούμενης αντιστάθμισης, εάν το προϊόν που καλύπτεται και τα πρόσθετα είδη του υπό εξέταση προϊόντος τα οποία δεν καλύπτονται από την ανάληψη υποχρέωσης πωλούνται στους ίδιους πελάτες. (9) Επιπροσθέτως, η Επιτροπή πληροφορήθηκε επίσης την ύπαρξη μιας δυνητικής εμπορικής εταιρείας με έδρα στις ίδιες εγκαταστάσεις με τη Laiwu Taihe, η οποία δεν υπόκειται σε υποχρεώσεις αναφοράς, και θεώρησε ότι το γεγονός αυτό αποτελεί ένα περαιτέρω πρόβλημα όσον αφορά την αποτελεσματική παρακολούθηση της ανάληψης υποχρέωσης. Η Επιτροπή ενημέρωσε σχετικά τη Laiwu Taihe και ανακοίνωσε ότι σκόπευε να εξετάσει το ενδεχόμενο ανάκλησης της ανάληψης υποχρέωσης. (10) Στη συνέχεια, η Laiwu Taihe πρότεινε την πώληση των εν λόγω πρόσθετων ειδών του υπό εξέταση προϊόντος με τήρηση της ΕΤΕ του είδους προϊόντος που καλύπτεται από την ανάληψη υποχρέωσης. Πρότεινε, επίσης, την απευθείας πώληση των εν λόγω ειδών προϊόντος στην Ένωση και την επέκταση των υποχρεώσεων αναφοράς σε αυτές τις πωλήσεις. (11) Η Επιτροπή θεωρεί ότι οι δεσμεύσεις αυτές δεν μπορούν να μεταβάλουν την αρχική της αξιολόγηση για τους εξής λόγους. Πρώτον, ο καθορισμός τιμαριθμικής πειθαρχίας για τα είδη του υπό εξέταση προϊόντος που δεν είχαν παραχθεί από την εταιρεία κατά την αρχική περίοδο έρευνας θα συνεπαγόταν αναθεώρηση του πεδίου του προϊόντος που καλύπτει η ανάληψη υποχρέωσης, για το οποίο θα έπρεπε να διεξαχθεί ενδιάμεση επανεξέταση προκειμένου να αναπροσαρμοστεί η ΕΤΕ. Σε αντίθετη περίπτωση, θα εξακολουθούσε να υπάρχει υψηλός κίνδυνος διασταυρούμενης αντιστάθμισης σε σχέση με το είδος του προϊόντος που καλύπτεται από την ανάληψη υποχρέωσης και με τα άλλα είδη του υπό εξέταση προϊόντος, όταν πωλούνται στους ίδιους πελάτες. Δεύτερον, οι πωλήσεις σε άλλους εμπόρους και ο αυξημένος όγκος πληροφοριών που πρέπει να λαμβάνονται σύμφωνα με τις αυξημένες υποχρεώσεις αναφοράς που προκύπτουν από την πώληση των πρόσθετων ειδών του υπό εξέταση προϊόντος θα καθιστούσε ιδιαίτερα επαχθή την παρακολούθηση της ανάληψης υποχρέωσης. (12) Με βάση τις ανωτέρω παρατηρήσεις, η Επιτροπή συνήγαγε το συμπέρασμα ότι, μετά την αλλαγή στην ποικιλία του προϊόντος, η ανάληψη υποχρέωσης που είχε γίνει αποδεκτή από τη Laiwu Taihe καθίσταται ανέφικτη και θα πρέπει να ανακληθεί. (13) Η Laiwu Taihe έλαβε γνώση των συμπερασμάτων της Επιτροπής και της δόθηκε η δυνατότητα να διατυπώσει τις παρατηρήσεις της. (14) Δόθηκε στη Laiwu Taihe η δυνατότητα να γίνει δεκτή σε ακρόαση, ενώ ελήφθησαν και γραπτές παρατηρήσεις, στις οποίες η Laiwu Taihe επανέλαβε τις δεσμεύσεις της, δηλαδή να επιβάλλει, σε όλες τις πωλήσεις των επιπλέον τύπων προϊόντων, σεβασμό της ΕΤΕ που έχει οριστεί για τον τύπο προϊόντος που καλύπτεται από την ανάληψη υποχρέωσης, να πωλεί μόνο απευθείας στους πελάτες της ΕΕ χωρίς ενδιάμεσες εγχώριες εμπορικές εταιρείες της Λαϊκής Δημοκρατίας της Κίνας, καθώς και να παράσχει όλα τα έγγραφα σχετικά με τις εξαγωγικές πωλήσεις που αφορούν τους δύο επιπλέον τύπους προϊόντων. Επιπλέον, η εταιρεία ισχυρίστηκε ότι η δέσμευση για πώληση των νέων τύπων προϊόντων σε τιμή ίση ή μεγαλύτερη της ΕΤΕ του καλυπτόμενου προϊόντος δεν θα οδηγήσει σε αναθεώρηση του πεδίου του καλυπτόμενου προϊόντος, επειδή η εν λόγω αναθεώρηση είναι δυνατή μόνο μέσω μιας ενδιάμεσης επανεξέτασης. Επιπροσθέτως, η Laiwu Taihe πρότεινε στις υπηρεσίες της Επιτροπής να διενεργήσουν επίσκεψη επαλήθευσης στις εγκαταστάσεις της προκειμένου, μεταξύ άλλων, να επαληθεύσουν τα δεδομένα ως προς το κόστος παραγωγής της Laiwu Taihe. (15) Η Επιτροπή θεωρεί ότι οι παρατηρήσεις δεν παρέχουν νέα στοιχεία για την αξιολόγησή της. Ειδικότερα, εκτιμάται ότι ο καθορισμός μιας τιμής για τους τύπους των προϊόντων που δεν είχαν προβλεφθεί στην αρχική έρευνα λόγω της έλλειψης παραγωγής δεν μπορεί να εξαλείψει τον κίνδυνο διασταυρούμενης αντιστάθμισης, δεδομένου ότι η εν λόγω τιμή δεν είχε καθοριστεί, ούτε καν επαληθευτεί. Όσον αφορά την προτεινόμενη επαλήθευση, μεταξύ άλλων, της διάρθρωσης του κόστους παραγωγής της Laiwu Taihe, κρίθηκε ότι είναι δυνατόν να πραγματοποιηθεί στο πλαίσιο πιθανής ενδιάμεσης επανεξέτασης, εφόσον ζητηθεί. Γ. ΤΡΟΠΟΠΟΙΗΣΗ ΤΗΣ ΑΠΟΦΑΣΗΣ 2008/899/ΕΚ (16) Επομένως, σύμφωνα με το άρθρο 8 παράγραφος 9 του βασικού κανονισμού και σύμφωνα, επίσης, με τις σχετικές ρήτρες της ανάληψης υποχρέωσης που επιτρέπουν στην Επιτροπή να προβεί σε μονομερή ανάκληση της αποδοχής της ανάληψης υποχρέωσης, η Επιτροπή κατέληξε στο συμπέρασμα ότι η αποδοχή της ανάληψης υποχρέωσης που προσέφερε η εταιρεία Laiwu Taihe από κοινού με το CCCMC θα πρέπει να ανακληθεί και ότι η απόφαση 2008/899/ΕΚ θα πρέπει να τροποποιηθεί. Συνεπώς, θα πρέπει να εφαρμοστούν οι οριστικοί δασμοί αντιντάμπινγκ που επιβάλλονται βάσει του άρθρου 1 του κανονισμού (ΕΚ) αριθ. 1193/2008 επί των εισαγωγών του υπό εξέταση προϊόντος που παράγεται από την εταιρεία Laiwu Taihe (πρόσθετος κωδικός Taric Α880). ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ανακαλείται η αποδοχή της ανάληψης υποχρέωσης σε σχέση με την εταιρεία Laiwu Taihe Biochemistry Co. Ltd. από κοινού με το εμπορικό επιμελητήριο της Κίνας που εκπροσωπεί τους εισαγωγείς και εξαγωγείς μετάλλων, ορυκτών και χημικών προϊόντων (πρόσθετος κωδικός Taric A880). Άρθρο 2 Ο πίνακας του άρθρου 1 της απόφασης 2008/899/ΕΚ αντικαθίσταται από τον ακόλουθο πίνακα: «Χώρα Εταιρείες Πρόσθετος κωδικός TARIC Λαϊκή Δημοκρατία της Κίνας COFCO Biochemical (Anhui) Co. Ltd - No 73 Daqing Road, Bengbu City 233010, Anhui Province A874 Κατασκευάζεται από την RZBC Co., Ltd - No 9 Xinghai West Road, Rizhao, Shandong Province και πωλείται από τη συνδεδεμένη της εταιρεία πωλήσεων RZBC Imp. & Exp. Co., Ltd - No 66, Lvzhou South Road, Rizhao (Liangyou Grand View Hotel, 22nd Floor, Building A), Shandong Province A926 Κατασκευάζεται από την RZBC (Juxian) Co., Ltd - West Wing, Chengyang North Road, Ju County, Rizhao, Shandong Province και πωλείται από τη συνδεδεμένη της εταιρεία πωλήσεων RZBC Imp. & Exp. Co., Ltd - No 66, Lvzhou South Road, Rizhao (Liangyou Grand View Hotel, 22nd Floor, Building A), Shandong Province A927 TTCA Co., Ltd - West, Wenhe Bridge North, Anqiu City, Shandong Province A878 Yixing Union Biochemical Co., Ltd - Economic Development Zone Yixing City 214203, Jiangsu Province A879 Weifang Ensign Industry Co. Ltd., Changsheng Street No 1567, Changle, Weifang, Shandong Province A882» Άρθρο 3 Η παρούσα απόφαση αρχίζει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 7 Σεπτεμβρίου 2012.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
956
3810
614
c_964c9649
11

EuroVoc IDs (Expanded): 539
956
3810
614
c_964c9649
11

Dataset Source: meu

Split: test